Diari Oficial de la Generalitat Valenciana


Sumari del DOGV 9560, del 23-03-2023 (2023/3093)

RESOLUCIÓ de 20 de març de 2023, de la Conselleria d'Educació, Cultura i Esport, per la qual es convoquen assignacions econòmiques per a desenvolupar els projectes d'innovació i transferència ACORD: acció col·laborativa i recerca docent en centres docents no universitaris de titularitat pública de la Generalitat Valenciana, durant els cursos acadèmics 2023-2024 i 2024-2025.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9560

Data del DOGV
:   23-03-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/3093


Data del document
:   20-03-2023

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * ajuda pública

RESOLUCIÓ de 20 de març de 2023, de la Conselleria d'Educació, Cultura i Esport, per la qual es convoquen assignacions econòmiques per a desenvolupar els projectes d'innovació i transferència ACORD: acció col·laborativa i recerca docent en centres docents no universitaris de titularitat pública de la Generalitat Valenciana, durant els cursos acadèmics 2023-2024 i 2024-2025. [2023/3093]  
Entre els objectius de l'administració educativa valenciana ocupa un lloc preeminent el propòsit de donar suport als centres educatius i als equips docents en l'elaboració de projectes d'investigació i innovació que, de manera sistemàtica, planificada i sostenible, introdueixen canvis per tal d'afrontar exitosament els reptes educatius i socials. En aquesta línia, la Conselleria d'Educació, Cultura i Esport ha creat els projectes d'innovació i transferència ACORD: acció col·laborativa i recerca docent, amb la finalitat d'incentivar l'apropament dels centres educatius cap a metodologies d'investigació que desencadenen la transformació educativa.  
La Direcció General d'Innovació Educativa i Ordenació vol promoure un màxim de 35 projectes ACORD que vinculen el projecte educatiu de centre amb una investigació educativa transformadora. Aquests projectes s'articularan al voltant de nou línies estratègiques que responen a temàtiques vinculades amb el context sociocultural i educatiu actual. Es pretén, així, impulsar el paper actiu de la comunitat educativa a l'hora d'afrontar i resoldre problemes comuns a tota la ciutadania, mitjançant l'aplicació de metodologies i pràctiques innovadores, que aborden temàtiques rellevants: la inclusió, l'ecologisme i el desenvolupament sostenible, la salut emocional i afectivosexual, l'estima i l'arrelament al territori, la defensa de la llengua i cultura pròpies, la protecció del patrimoni natural, cultural, la memòria democràtica, els drets humans, la ciutadania global i els reptes sociocientífics del segle XXI.  
L'objectiu és inocular en la filosofia de centre l'esperit de la innovació educativa amb una fonamentació científica, metodològica i pràctica; amb l'acompanyament d'equips investigadors, la implicació activa del professorat i el lideratge educatiu dels equips directius dels centres interessats.  
La Llei orgànica 2/2006, de 3 de maig, d'educació, en l'article 1, enuncia un conjunt de principis que s'alineen amb els objectius de la present convocatòria: el desenvolupament de la igualtat de drets, deures i oportunitats del nostre alumnat, el foment de l'esperit crític i la ciutadania activa; el foment i la promoció de la investigació, l'experimentació i la innovació educativa i el principi de l'educació per a la transició ecològica amb criteris de justícia social com a contribució a la sostenibilitat ambiental, social i econòmica.  
En el preàmbul de la Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d'educació, es remarca, amb l'objectiu últim de reforçar l'equitat, la capacitat inclusiva del sistema educatiu, la investigació i el desenvolupament sostenible d'acord amb el que s'estableix en l'Agenda 2030, que l'educació per al desenvolupament sostenible i la ciutadania han de formar part dels plans i programes educatius de la totalitat de l'ensenyament obligatori, aportant coneixements, capacitats i valors. Aquesta temàtica inclou l'educació per a la pau i els drets humans, la comprensió internacional i l'educació intercultural, així com la transició ecològica, sense descurar l'acció local. Així mateix, es contempla l'adequació dels canvis provocats en la nostra realitat per l'ús generalitzat de les tecnologies de la informació i comunicació als entorns educatius, propiciant la reflexió ètica sobre la relació entre tecnologies, persones, economia i medi ambient.  
La resolució del Consell relativa al marc estratègic per a la cooperació europea en l'àmbit de l'educació i la formació amb la intenció de l'Espai Europeu d'Educació i més enllà (2021-2030) del Diario Oficial de la Unión Europea (2021/C66/01), en les seues prioritats estratègiques convé que, educativament, les transicions ecològica i digital constitueixen el nucli central de l'agenda de la Unió per a la dècada vinent, atés que tindran importants repercussions socials, econòmiques i en l'ocupació.  
Tant la resolució anteriorment esmentada com la normativa educativa estatal, adopten l'enfocament d'igualtat de gènere a través de la coeducació i fomenten en totes les etapes, la prevenció de la violència de gènere i el respecte a la diversitat afectivosexual; i destaquen la importància que es garantisquen la igualtat d'oportunitats i una educació inclusiva.  
Per tot el que s'ha exposat, i fent ús de les atribucions que em confereix l'article 28 de la Llei 5/1983, de 30 de desembre, del Consell, el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i el Decret 173/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, vista la proposta de la directora general d'Innovació Educativa i Ordenació i de conformitat amb aquesta, resolc:  
  
Primer. Objecte  
Convocar un concurs públic en règim de concurrència competitiva per a la concessió d'assignacions econòmiques per a desenvolupar un màxim de 35 projectes d'innovació i transferència ACORD: acció col·laborativa i recerca docent, en centres educatius no universitaris de titularitat pública de la Generalitat Valenciana, durant els cursos acadèmics 2023-2024 i 2024-2025.  
Els centres, una vegada acceptada la seua candidatura a través de la present convocatòria, desenvoluparan un projecte amb les temàtiques i característiques explicitades en els apartats resolutius seté i nové.  
  
Segon. Finalitats  
La convocatòria té com a finalitat impulsar projectes d'acció col·laborativa i recerca docent, ajustats a les línies temàtiques esmentades a l'apartat resolutiu nové, entre els centres educatius no universitaris de titularitat pública de la Generalitat Valenciana junt amb grups d'investigació universitaris o altres institucions de recerca públiques, amb el propòsit de dissenyar, implementar i difondre el treball que es durà a terme durant dos cursos escolars. Aquests projectes pretenen crear entorns de treball col·laboratius basats en els següents objectius:  
  
a) Desplegar la recerca i fomentar la investigació, innovació i transferència de coneixement.  
b) Dirigir la investigació cap a temàtiques com són: igualtat, feminisme; sostenibilitat, ecologisme i reptes socials; ciències i tecnologies; multilingüisme; metodologies participatives i avaluació; memòria democràtica; educació emocional i afectivosexual; llengua, identitat i territori; música, dansa i cultura popular.  
c) Potenciar la cooperació entre centres educatius no universitaris i universitaris.  
  
Tercer. Destinataris  
Podran participar en aquesta convocatòria els centres educatius no universitaris de titularitat pública de la Generalitat.  
Els centres que en el curs 2022-2023 estiguen implementant el primer any d'un PIIE global no podran presentar-se a la convocatòria dels projectes ACORD, atés que en el curs 2023-2024 hauran de continuar i concloure l'esmentat projecte seleccionat en 2022.  
Així mateix, els centres admesos en el projecte ACORD, no podran desenvolupar un PIIE global en la convocatòria per al curs 2023-2024.  
  
Quart. Requisits  
Els centres sol·licitants han d'haver implementat i justificat correctament almenys quatre PIIE des de 2016. També entren en el còmput els PIIE global que s'hagen implementat durant un curs complet.  
  
El professorat coordinador haurà de ser funcionari de carrera amb destinació definitiva en el centre. La resta de professorat participant haurà de tindre destinació o vacant en el centre.  
  
Cinqué. Durada dels projectes  
Tots els projectes ACORD tindran una durada de dos cursos escolars.  
Els projectes aprovats i justificats correctament en aquesta convocatòria tindran continuïtat en el curs 2024-2025.  
  
  
  
Sisé. Finançament i assignacions econòmiques  
1. Les quantitats concedides als projectes seleccionats tindran com a finalitat ajudar a sufragar totalment o parcialment les despeses que generen la realització d'aquests projectes durant el curs escolar 2023-2024.  
El finançament d'aquestes quantitats assignades als centres educatius públics de titularitat de la Generalitat, amb caràcter de despesa extraordinària de funcionament, s'abonarà a càrrec del capítol II del programa pressupostari 421.50, del pressupost de la Generalitat de l'any 2023, per un import global màxim de 490.000 €. Aquesta quantitat es repartirà equitativament entre cada centre participant, amb una assignació màxima de 14.000 € per a cadascun dels centres seleccionats.  
Per tal de rebre l'assignació econòmica del curs 2023-2024, el centre haurà de presentar, abans del 31 d'octubre de 2023, una proposta del projecte on consten els objectius, la metodologia, el cronograma i la previsió de despeses per als cursos 2023-2024 i 2024-2025, a la Direcció General d'Innovació Educativa i Ordenació, d'acord amb les indicacions del manual del tràmit de sol·licituds.  
La Direcció General d'Innovació Educativa i Ordenació revisarà la proposta de projecte. En cas que no estiguen tots els apartats degudament emplenats, es procedirà a la minoració total de l'assignació econòmica atorgada.  
2. En el segon any d'implementació (curs escolar 2024-2025), els centres rebran una nova assignació econòmica del mateix import a càrrec del pressupost de la Generalitat de l'any 2024 sempre que hi haja disposició pressupostària.  
L'assignació econòmica del segon any estarà supeditada al compliment de les condicions de justificació indicades en l'apartat resolutiu setzé. En cas que no es justifique totalment l'assignació rebuda, es procedirà a la minoració total o parcial de la quantitat no justificada.   
  
  
Seté. Característiques dels projectes  
1. Els projectes d'innovació i transferència ACORD hauran d'impactar en la cultura de centre, i les seues actuacions quedaran reflectides en les actualitzacions dels documents del centre (PEC, PGA, PAF i PAM).  
2. L'equip estarà format per professorat del centre: una persona coordinadora i altres docents que hi participen de manera activa. Caldrà un mínim de 3 docents i un màxim de 7 (comptant amb la persona coordinadora).  
El centre docent tindrà autonomia per buscar el grup de recerca amb qui desenvolupar el projecte. L'Administració donarà el vistiplau o desestimarà aquesta tria. Tant per als casos de desestimació com per als centres docents que no tenen una proposta de grup de recerca, la Conselleria d'Educació, Cultura i Esport podrà facilitar el contacte entre els centres docents i els equips de recerca de les universitats o d'altres institucions públiques de recerca educativa.  
  
3. Fases i temporització del projecte:  
3.1. Fase inicial  
Es desenvoluparà al llarg del primer trimestre del primer curs (2023-2024) d'implementació del projecte i inclourà les actuacions següents:  
  
a) Coneixença i apropament del personal docent i el grup investigador.  
b) Disseny del projecte: objectius, metodologia, cronograma per als cursos 2023-2024 i 2024-2025, mecanismes de seguiment del projecte, activitats, previsió dels resultats de la recerca.  
c) Formació:  
- Sobre el procediment de recerca: elaboració d'una metodologia d'anàlisi adequada als objectius, instruments a utilitzar, recollida de dades.  
- Sobre la línia temàtica triada.  
3.2. Fase intermèdia  
Es desenvoluparà al llarg del segon i tercer trimestre del primer curs (2023-2024) i durant el segon curs d'implementació (2024-2025) i inclourà les actuacions següents:  
a) Adequació al context socioeducatiu del centre i de l'alumnat participant.  
b) Disseny del projecte, metodologia d'anàlisi i formació.  
c) Preparació i execució conjunta de les activitats tal com s'estableix al cronograma.  
d) Observació i seguiment del projecte durant tota la fase: valoració i validació dels resultats obtinguts després de l'execució de les actuacions desenvolupades fins al moment.  
3.3. Fase final  
Es desenvoluparà al llarg del segon curs d'implementació (2024-2025) i inclourà les actuacions següents:  
a) Obtenció de resultats del projecte.  
b) Avaluació del procés amb criteris, indicadors i instruments d'avaluació. Aspectes de millora. Grau de satisfacció.  
c) Anàlisi de l'impacte. Grau d'eficàcia i eficiència del projecte.  
d) Conclusions. Grau d'assoliment dels objectius i valoració qualitativa del projecte.  
4. Difusió i impacte del projecte:  
El pla de difusió s'ha de materialitzar al llarg del desenvolupament del projecte, com a mínim en les tres fases en què es divideix. La difusió es concretarà a través de mitjans materials i digitals com ara exposicions, assistència a jornades, congressos, xarxes socials, web del centre, publicacions en revistes científiques o divulgatives, etc. A més, el pla de difusió ha d'establir els destinataris i els canals que s'utilitzaran per arribar a cada sector del públic destinatari.  
5. Enfocament comunicatiu. El desenvolupament del projecte ha de contribuir a la millora de la competència comunicativa de l'alumnat en valencià i en llengua estrangera, per la qual cosa els projectes d'innovació i transferència ACORD han de desplegar-se responent a la metodologia del Tractament Integrat de Llengües i Continguts (TILC).  
6. En cas de desenvolupar una aplicació o programari, s'haurà d'ajustar a la normativa vigent quant a tractament de dades de caràcter personal de l'alumnat, el professorat o les famílies, concretada també en les instruccions per a l'organització i el funcionament dels centres educatius publicades per la conselleria competent en matèria d'educació. L'aplicació no obtindrà drets de representativitat de la Generalitat i no podran ser publicades com a aplicacions de la Generalitat per part dels autors o del centre. Tampoc comportarà cap compromís per part de la conselleria amb competències en educació d'oferir-les dins del catàleg d'aplicacions per als centres educatius.  
  
  
Huité. Termini i lloc de presentació de la sol·licitud de la candidatura  
  
Nombre de sol·licituds per centre  
Els centres educatius podran presentar una única sol·licitud de forma individual. Cada equip d'investigació podrà acompanyar més d'una candidatura.  
  
Termini i lloc de presentació  
El termini de presentació de sol·licituds serà de 20 dies hàbils des de l'endemà de la publicació en el DOGV d'aquesta convocatòria.   
Les sol·licituds es presentaran a través de l'Oficina Virtual de la Conselleria d'Educació, Cultura i Esport (OVICE), a la qual s'accedirà segons les indicacions del manual del tràmit que es publicarà en la pàgina web següent (d'ara en avant, web d'Innovació): https://ceice.gva.es/va/web/innovacion-educacion/projectes-acord-accio-collaborativa-i-recerca-docent  
  
Nové. Tramitació de la sol·licitud  
Cada centre presentarà en OVICE una sol·licitud individual per part de la persona que tinga la representació legal del centre.  
La persona representant del centre aportarà la informació següent:  
  
9.1. Tria de la línia temàtica.  
Per a portar endavant el projecte cal escollir una de les línies temàtiques enumerades més avall. Tanmateix, la tria d'una temàtica no implica l'obligatorietat de desenvolupar i investigar tots els conceptes que recull la denominació de la línia escollida. El centre tindrà la possibilitat de triar fins a 3 línies temàtiques. Caldrà indicar l'ordre de preferència.  
  
a) Igualtat, feminisme i diversitat de gènere.  
b) Sostenibilitat, ecologisme i reptes socials.  
c) Ciències i tecnologies (STEAM).  
d) Interculturalitat i multilingüisme.  
e) Metodologies participatives i avaluació.  
f) Memòria democràtica, cultura i patrimoni.  
g) Educació emocional i afectivosexual.  
h) Llengua, identitat i territori.  
i) Música, dansa i culturapopular.  
9.2. Dades del coordinador/a i participants del centre educatiu.  
9.3. Candidatura. Cada centre emplenarà els següents camps en relació a la primera opció de la seua candidatura:  
- Raons i motivacions per a participar en el projecte d'innovació i transferència ACORD (màxim 3.000 caràcters).  
- Trajectòria vinculada a projectes d'investigació i innovació educativa (PIIE) relacionats amb la línia temàtica objecte d'aquesta convocatòria triada en primera opció (màxim 3.000 caràcters).  
- Trajectòria vinculada a PIIE de temàtiques diferents de la línia triada (màxim 4.000 caràcters).  
- Trajectòria vinculada al Pla anual de formació (PAF) i altres programes o projectes relacionats amb la línia temàtica triada en primera opció (màxim 3.000 caràcters).  
- Trajectòria investigadora de l'equip docent que conforma la candidatura (màxim 3.000 caràcters).  
- Trajectòria en programes de dinamització lingüística. Programes i projectes de llengües implementats al centre (màxim 3.000 caràcters).  
  
- Pla de difusió (màxim 3.000 caràcters).  
9.4. Dades del grup d'investigació (màxim 3.000 caràcters), en cas que el centre presente candidatura amb la proposta d'un grup d'investigació:  
- Nom del grup d'investigació  
- Universitat o institució de recerca pública  
- Línia d'investigació  
- Nom, cognoms i dades de contacte de la persona coordinadora i de la resta de membres de l'equip d'investigació (mínim 3 persones, inclosa la persona coordinadora).  
El grup investigador, inscrit en un registre oficial, provindrà d'una universitat pública valenciana o d'altres institucions públiques de recerca educativa.  
9.5. Cessió de drets de propietat intel·lectual del projecte a la Generalitat, segons s'indica en OVICE.  
9.6. Declaracions responsables per part de la persona representant legal del centre de:  
a) Haver informat el claustre de la presentació de la sol·licitud de participació en aquesta convocatòria; i de la data de la reunió en què es va aprovar en consell escolar.  
b) Compromís d'obtindre i custodiar els drets d'imatge i so de les persones (alumnat, professorat i membres de la comunitat educativa) que apareixen en els documents audiovisuals que formen part del projecte d'acord amb el model proporcionat en el manual del tràmit. A més, declaració de compliment de la legislació vigent en matèria de propietat intel·lectual respecte de la música i continguts mostrats, segons s'indica en OVICE.  
c) Compromís de difusió tal com estableix l'apartat resolutiu seté punt 4.  
d) La veracitat de les dades introduïdes en el tràmit.  
  
Desé. Criteris de baremació  
La baremació de les candidatures, atendrà els criteris següents, amb el màxim de puntuació que s'indica en cada apartat:  
- Raons i motivacions (15 punts).  
Es valorarà l'oportunitat que suposa ser centre seleccionat per a desenvolupar un projecte d'acció col·laborativa i recerca docent, a través de les raons i motivacions que porten el centre a sol·licitar la seua participació en aquesta convocatòria. Es valorarà especialment l'explicitació raonada d'una necessitat detectada al centre vinculada a la temàtica triada com a primera opció i l'impacte esperat de l'acció. S'inclouran els objectius principals de la candidatura.  
- Trajectòria vinculada a projectes d'investigació i innovació educativa (PIIE) relacionats amb la línia temàtica objecte d'aquesta convocatòria triada en primera opció (10 punts).  
Es valoraran tots aquells projectes d'innovació desplegats en convocatòries anteriors que tinguen una relació directa amb la línia temàtica triada en primera opció.  
- Trajectòria en altres programes o projectes relacionats amb la línia temàtica triada en primera opció (5 punts).  
Es valoraran programes i/o projectes relacionats amb la línia temàtica triada en primera opció convocats per entitats o institucions educatives, com convocatòries del ministeri amb competències en educació.  
  
- Trajectòria vinculada a projectes d'innovació de temàtiques diferents a la línia triada bé siga PIIE o altres convocatòries d'innovació del ministeri amb competències en educació (5 punts).   
Es valoraran tots aquells projectes d'innovació desplegats en anteriors convocatòries que estiguen vinculats a qualsevol altra línia temàtica diferent de la triada. També es valoraran els PIIE que tinguen temàtiques diferents de l'objecte d'aquesta convocatòria.  
- Trajectòria vinculada al pla anual de formació (PAF) (5 punts).  
  
Es valoraran les accions formatives (projectes de formació en centre, seminaris i grups de treball) dutes a terme dins dels PAF.  
  
- Trajectòria investigadora de l'equip docent que conforma la candidatura (10 punts).  
Es valoraran les actuacions en l'àmbit de la investigació de cadascun dels membres de l'equip docent que conforma la candidatura.  
  
- Foment de la dinamització lingüística (10 punts).  
Es valorarà que el centre educatiu tinga: PLC que vehicule el 50 % del temps curricular en valencià segons la Llei 4/2018, de 21 de febrer, de la Generalitat, per la qual es regula i promou el plurilingüisme en el sistema educatiu valencià; Portfolio Europeu de les Llengües; CAL (Curs d'Actualització Lingüística); i programes per a la dinamització lingüística de la Conselleria d'Educació, Cultura i Esport.  
  
- Pla de difusió (10 punts).  
Es valorarà el pla de difusió del projecte d'acord amb les característiques indicades en l'apartat resolutiu seté punt 4.  
  
Onzé. Procediment de distribució i condicions de participació  
  
Se seleccionaran un màxim de 35 candidatures de centres docents per a participar en el projecte d'innovació i transferència ACORD: acció col·laborativa i recerca docent d'acord amb les puntuacions obtingudes segons la baremació anterior. La distribució dels centres seleccionats garantirà el principi de territorialitat.  
En cas que un centre seleccionat presente desistiment, per garantir el principi de territorialitat es procedirà a assignar aquesta vacant a un altre centre de la mateixa província i línia temàtica, seguint l'ordre de baremació. En cas que no hi haja cap candidat de la mateixa província, s'assignarà aquesta vacant al primer centre de la borsa de reserva de la mateixa temàtica.  
  
Dotzé. Inversió de la dotació  
Els centres educatius hauran de destinar la dotació assignada a aquestes finalitats:  
1. Del total de l'assignació econòmica que reba el centre d'acord amb aquesta resolució, es destinarà entre 30-60 % a l'adquisició de material i desenvolupament d'activitats, relacionats amb la temàtica del projecte: material bibliogràfic, material inventariable i no inventariable.  
  
2. Es destinarà entre 20-50 % a la formació, que inclou: hores de formació, pagament de dietes a persones formadores i participants, si s'escau.  
3. Entre el 10-20 % de la dotació es destinarà a la difusió del projecte.  
  
Tretzé. Despeses subvencionables  
1. Es consideraran subvencionables aquelles despeses identificables amb el projecte i que hagen sigut pagades en els terminis marcats en l'apartat resolutiu setzé d'aquesta convocatòria.  
2. La transformació d'espais no contemplarà la realització d'obres ni infraestructures.  
3. Pel que fa a l'adquisició d'equipament i productes TIC, els centres hauran de tindre en compte el catàleg publicat per la DGTIC de la Conselleria d'Hisenda i Model Econòmic en la pàgina «Delegatic»: https://ceice.gva.es/va/delegatic.  
Es delega únicament l'adquisició de l'equipament i productes TIC inclosos explícitament en aquest catàleg i d'acord amb les condicions que s'hi especifiquen. Per això, queda expressament prohibida l'adquisició d'equipament i producte TIC que no apareixen en el catàleg, com és el cas d'ordinadors de qualsevol tipus.  
Només es podran adquirir llicències o subscripcions d'aplicacions que estiguen autoritzades en la pàgina «Delegatic» i s'haurà de donar compliment a la normativa vigent en protecció de dades, concretada en les instruccions d'inici de curs. No es podran adquirir llicències o subscripcions que tinguen com a finalitat la comunicació amb famílies o alumnat, o bé les que facen seguiment del progrés acadèmic de l'alumnat, sense autorització de la conselleria amb competències en educació.  
  
  
Catorzé. Compatibilitat de les ajudes  
Les assignacions per al desenvolupament de projectes ACORD: acció col·laborativa i recerca docent en centres educatius no universitaris de titularitat pública de la Generalitat són compatibles amb qualsevol altra que, per a la mateixa finalitat, siga convocada per qualsevol administració o entitat pública o privada, llevat de les convocades per la conselleria competent en matèria d'educació, sempre que la suma de les ajudes no supere la quantitat total de la despesa.  
  
Quinzé. Termini de resolució i notificació  
D'acord amb l'article 21.2 de la Llei 39/2015, d'1 d'octubre, del procediment administratiu comú de les administracions públiques, el termini màxim per a resoldre la convocatòria és de sis mesos des de la data d'efecte. Vençut el termini sense haver-se notificat cap resolució expressa, les persones interessades podran considerar desestimades les seues sol·licituds per silenci administratiu, segons s'estableix en l'article 55 de la Llei 9/2001, de 27 de desembre, de la Generalitat, de mesures fiscals, de gestió administrativa i financera, i d'organització de la Generalitat.  
A efectes de notificacions i en compliment del que preveu l'article 45 de la Llei 39/2015, d'1 d'octubre, del procediment administratiu comú de les administracions públiques, el requeriment d'esmenes, la resolució provisional i la definitiva de la convocatòria amb la relació dels projectes no seleccionats i els motius, i dels projectes seleccionats i els imports de les assignacions econòmiques concedides, es publicaran en el web d'Innovació. Aquesta publicació substituirà la notificació, de conformitat amb el que preveu la normativa vigent en matèria de procediment administratiu. La relació definitiva es publicarà en el Diari Oficial de la Generalitat Valenciana.  
La resolució provisional contindrà la relació de centres educatius seleccionats i no seleccionats, en la qual s'indicarà la puntuació total obtinguda. A més, la resolució provisional contindrà la relació de centres educatius en reserva amb la puntuació total obtinguda.  
Es concedirà un termini de deu dies naturals, comptats a partir de l'endemà de la publicació de la relació provisional en el web d'Innovació, per a presentar, si escau, escrit de desistiment o escrit d'al·legacions.  
En el període d'al·legacions es podrà sol·licitar la revisió del procediment o desistir; però no es podran esmenar, transformar o ampliar els continguts dels diferents camps d'OVICE emplenats en el moment de la sol·licitud.  
Transcorregut el termini, comprovats els escrits de desistiment, estudiades i, si escau, ateses les al·legacions presentades, l'òrgan instructor del procediment elevarà la proposta de resolució definitiva a la direcció general competent en matèria d'innovació educativa, que resoldrà la convocatòria per delegació de la consellera.  
La resolució definitiva contindrà la relació de centres educatius seleccionats, en la qual s'indicarà la puntuació total obtinguda. A més, la resolució definitiva contindrà la relació de centres educatius no seleccionats amb la puntuació total obtinguda. Aquests centres conformaran la borsa de centres reserva.  
Una vegada desenvolupat i justificat el primer any de projecte, es publicarà en el web d'Innovació la relació provisional de centres que compleixen els requisits per a la continuïtat en el segon any i la quantitat atorgada. Els centres disposaran de cinc dies hàbils per a presentar al·legacions. Revisades aquestes, l'òrgan instructor del procediment elevarà la proposta de resolució definitiva a la direcció general competent en matèria d'innovació educativa, que resoldrà la convocatòria per delegació de la consellera. Aquesta relació definitiva es publicarà en el DOGV.  
  
  
Setzé. Condicions i terminis de la justificació dels projectes  
Els beneficiaris, centres educatius no universitaris de titularitat pública de la Generalitat, hauran de justificar la realització material i la despesa generada del projecte de cada curs escolar.  
1. En ITACA:  
La dotació percebuda pel centre públic i les despeses generades del projecte del primer any (curs 2023-2024) es reflectiran des de la data d'efecte, en els apartats corresponents de la gestió econòmica en ITACA, fins al 31 de maig de 2024, inclòs.  
La dotació percebuda pel centre públic i les despeses generades del projecte del segon any (curs 2024-2025) es reflectiran, en els apartats corresponents de la gestió econòmica en ITACA, fins al 30 de maig de 2025, inclòs.  
a) La dotació percebuda pel centre educatiu s'inscriurà en l'apartat d'ingressos extraordinaris de la gestió econòmica d'ITACA.  
  
b) Les despeses s'inscriuran des de la data d'efecte, en el subcompte justificatiu 226ACORD dins de la gestió econòmica d'ITACA, específic per tal de comptabilitzar les despeses d'aquestes assignacions econòmiques per a desenvolupar projectes ACORD. Aquest subcompte té tres subapartats: un per a comptabilitzar les despeses de material i desenvolupament d'activitats 226ACORD\_A; un altre per a comptabilitzar les despeses de formació 226ACORD\_F; i un altre per a comptabilitzar les despeses de difusió 226ACORD\_D.  
2. Els centres públics hauran d'adjuntar la justificació de l'import de l'assignació concedida al balanç anual que han d'efectuar, d'acord amb el que disposa l'Ordre de 18 de maig de 1995, de la Conselleria d'Educació i Ciència (DOGV 2526, 09.06.1995).  
3. En OVICE:  
Abans del 31 de maig de 2024, la persona representant legal del centre haurà d'emplenar, mitjançant el tràmit de justificació en OVICE, la informació següent en referència al primer any de projecte ACORD:  
  
a) Dades de la persona coordinadora i participants.  
b) Memòria d'avaluació i impacte del projecte elaborat pel centre educatiu segons els apartats següents:  
- Pla de treball (màxim 3.000 caràcters).  
- Objectius assolits (màxim 3.000 caràcters).  
- Propostes de millora (màxim 3.000 caràcters).  
- Pla de difusió executat (màxim 3.000 caràcters).  
No es podrà obtindre ajuda per al segon any del projecte quan el centre educatiu no haja presentat dins del termini i en la forma deguda la memòria esmentada.   
c) Justificació de l'import de l'assignació econòmica concedida, a través de les declaracions responsables de la correcta execució de la quantitat total rebuda, atenent a les característiques de la inversió de la dotació indicades en els apartats resolutius dotzé i tretzé.  
  
d) Declaració responsable, a emplenar en OVICE per part de la persona representant legal del centre, d'haver exposat públicament la relació de docents participants, al professorat del centre, durant un mínim de deu dies lectius abans de l'acabament del termini del tràmit de justificació d'OVICE.  
Abans del 30 de maig de 2025, la persona representant legal del centre haurà d'emplenar, mitjançant el tràmit de justificació en OVICE, els apartats a) b) c) i d) anteriorment esmentats en referència al segon any de projecte ACORD.  
  
Desseté. Certificació d'hores al professorat. Condicions i terminis  
  
Una vegada comprovat des de la direcció general en matèria d'innovació educativa, que es reuneixen les condicions requerides per a la certificació, s'expediran certificats de participació de projectes justificats dins del termini i en la forma deguda d'acord amb la informació aportada en el tràmit de justificació.   
En aplicació de l'Ordre 65/2012, de 26 d'octubre, de la Subdirecció General de Formació del Professorat, que estableix el model de formació permanent del professorat i el disseny, reconeixement i registre de les activitats formatives; i d'acord amb l'Ordre 31/2016, de 4 de juliol, de la Conselleria d'Educació, Investigació, Cultura i Esport, que estableix la certificació de participació en projectes d'innovació; el docent podrà tindre reconeixement fins a un màxim de 60 hores de formació per la participació en projectes d'innovació.  
  
- La persona coordinadora del projecte d'innovació i transferència ACORD: acció col·laborativa i recerca docent rebrà una certificació de 60 hores com a participant del projecte.  
- El professorat participant en el projecte d'innovació i transferència ACORD: acció col·laborativa i recerca docent rebrà una certificació de 40 hores com a participant del projecte.  
  
Dihuité. Òrgan competent per a la tramitació  
L'òrgan encarregat de la instrucció del procediment serà la subdirecció general competent en matèria d'innovació educativa.  
L'òrgan instructor serà responsable de realitzar l'estudi, valoració i proposta de concessió de recursos als centres participants.  
Dinové. Assessorament dels projectes  
L'assessorament dels projectes es farà a través del Servei d'Innovació i Qualitat de la Direcció General d'Innovació Educativa i Ordenació, a través del correu khligklls@wrx.zp.  
  
Vinté. Cessió de drets  
1. La persona representant legal del centre haurà de cedir els drets de reproducció, distribució, comunicació, difusió i transformació de la documentació i dels materials didàctics i audiovisuals generats en l'elaboració d'aquest projecte, sense limitació en l'àmbit territorial i per un període indefinit, a comptar des del dia de resolució de la convocatòria, en un règim de no exclusivitat, segons s'indica en OVICE, perquè la conselleria competent en matèria d'educació puga fer la difusió dels projectes que considere oportuna.  
  
2. La difusió dels projectes que faça la Conselleria d'Educació, Cultura i Esport sempre es farà sota condicions d'ús d'una llicència Creative Commons BY-SA 4.0 (Reconeixement - CompartirIgual). El centre docent haurà de fer difusió amb el compromís d'acomplir les condicions d'ús següents:  
2.1. Publicació en el PortalEdu del centre:  
Tots els documents i recursos generats pel projecte s'hauran de publicar per primera vegada en el web del centre, dins de la pàgina creada per a tal efecte que s'anomenarà Projecte ACORD. Aquesta quedarà penjada directament de l'arrel del web o bé de la pàgina de projectes del web del centre, si és el cas. Tot aquest contingut haurà de romandre en el web del centre.  
La primera informació mostrada en la pàgina Projecte ACORD haurà de ser: «Aquest projecte i el material o recursos educatius generat han sigut finançats per la Conselleria d'Educació, Cultura i Esport de la Generalitat» junt amb els logos tant de la Conselleria, dels projectes ACORD com de la universitat o institució pública col·laboradora.  
  
A continuació haurà d'aparéixer el nom dels membres de l'equip docent i el nom de l'equip de recerca de la universitat i dels membres participants. I tot seguit s'haurà d'incloure aquest text:  
  
«El reconeixement de l'autoria del projecte, així com dels materials publicats en aquesta pàgina s'haurà de fer indicant en un lloc visible de l'obra derivada: a) l'enllaç d'aquesta pàgina; b) el nom i cognoms dels membres de l'equip docent, el nom de l'equip de recerca i el nom i cognoms dels membres de l'equip de recerca».  
  
Al final de la pàgina haurà d'aparéixer el distintiu CC BY-SA 4.0.  
  
2.2. Alta del distintiu CC BY-SA 4.0. El centre haurà de donar d'alta el distintiu CC BY-SA 4.0 de cada material publicat d'acord amb les instruccions que trobarà en el manual del tràmit.  
  
Vint-i-uné. Protecció de dades  
1. La gestió de les assignacions econòmiques objecte d'aquesta convocatòria comporta el tractament de dades de caràcter personal del professorat dels centres participants, del personal investigador, i de tercers, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (RGPD), i la Llei orgànica 3/2018, de 5 de desembre, de Protecció de dades personals i garantia dels drets digitals.  
2. En compliment del que disposa l'article 13 del RGPD, la informació en matèria de protecció de dades és la següent:  
a) Responsable del tractament: Conselleria d'Educació, Cultura i Esport. Av. de Campanar, 32. 46697 València. Correu electrònic: pfkxnutsqvjvwxiqyvvayjve@hdv.so.  
b) Delegació de Protecció de Dades de la Generalitat. Passeig de l'Albereda, 16. 46426 València. Correu electrònic: yso@lyv.eu.  
c) Finalitat del tractament: gestionar la concessió i justificació d'assignacions econòmiques per a desenvolupar projectes d'innovació i transferència ACORD.  
d) La base de legitimació general aplicable al tractament de dades és la prevista en l'article 6.1 e) del RGPD (compliment d'una missió realitzada en interés públic o en l'exercici de poders públics conferits al responsable del tractament).  
e) Quan la persona sol·licitant, o qui la represente legalment, aporte dades de caràcter personal de terceres persones en el procediment administratiu, especialment en la fase de justificació dels projectes, tindrà l'obligació d'informar-les en els termes que estableix aquesta clàusula.  
  
f) Persones destinatàries de les dades: no està prevista la comunicació de dades de caràcter personal.  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les administracions públiques.  
i) De conformitat amb l'article 13.2 del RGPD, totes les dades personals sol·licitades a través dels formularis i la documentació vinculada són necessàries per a poder tramitar l'ajuda en les distintes fases del procediment. La falta de comunicació d'aquestes dades a la conselleria comportarà les conseqüències previstes per l'ordenament jurídic.  
  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
k) La persona interessada té dret a sol·licitar del responsable del tractament l'accés, rectificació i supressió de les seues dades de caràcter personal, així com la limitació o oposició tant al tractament d'aquestes dades com a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent:  
http://www.gva.es/va/proc19970   
l) A banda de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant la Delegada de Protecció de Dades, de manera presencial o telemàtica, de conformitat amb el que s'indica en la pàgina següent: http://www.gva.es/va/proc22094. A més, hi ha la possibilitat de reclamar davant l'Agència Espanyola de Protecció de Dades, a través de la seu electrònica accessible en www.aepd.es.  
Per a més informació, es pot consultar el registre d'activitat de tractament anomenat Ajudes, beques i subvencions, accessible en l'enllaç següent:   
www.ceice.gva.es/va/registre-de-tractament-de-dades  
  
Vint-i-dosé. Delegació  
Es delega en la persona titular de la direcció general competent en matèria d'innovació educativa la facultat de resoldre la convocatòria i concedir les assignacions econòmiques als centres educatius seleccionats, i se l'autoritza a adoptar les mesures oportunes per al compliment i l'aplicació d'aquesta resolució i també per a resoldre i notificar totes les incidències que es plantegen en la seua interpretació i execució.  
Vint-i-tresé. Recursos  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució, que posa fi a la via administrativa, es pot interposar, potestativament, un recurs de reposició o directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició ha d'interposar-se davant de la consellera d'Educació, Cultura i Esport en el termini d'un mes a comptar des de l'endemà de la publicació.  
b) El recurs contenciós administratiu ha de formalitzar-se davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació.  
  
Vint-i-quatré. Efectes  
Aquesta resolució produirà efectes a partir de l'endemà de ser publicada en el Diari Oficial de la Generalitat Valenciana.  
  
València, 20 de març de 2023.- La consellera d'Educació, Cultura i Esport: Raquel Tamarit Iranzo.